
РЕШЕНИЕ
№ РС-90-24-105 

Днес, 22.08.2024 г., в град София, Комисията за противодействие на корупцията /КПК, Комисията/, в състав:
Заместник-председател: Антон Славчев
Член: Антоанета Цонкова
Член: Пламен Йоцов

У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията (ЗПК) във връзка с § 7, ал. 2 от ПЗР на ЗПК, образувано въз основа на Решение № КИ-051/12.02.2024 г. на КПК по сигнал с вх. № С-90/06.02.2024 г. на КПК.
Производството е образувано срещу Таня Яначкова  – директор на Основно училище „Никола Прокопиев“ (ОУ „Н. Прокопиев“) – с. С., общ. Т., обл. С. 
По същество в сигнала се твърди, че в качеството си на директор Яначкова е назначила дъщеря си – М. Л. Я., на длъжност „домакин“ в повереното ѝ учебно заведение, без да обяви съответната позиция като свободна по надлежния ред. Твърди се още, че след известен период от време М. Я. е назначена като завеждащ административна служба в ОУ „Н. Прокопиев“ – с. С. – новооткрита позиция, на която Таня Яначкова директно е назначила дъщеря си.
Към сигнала не са приложени доказателства.
С оглед изнесените в сигнала твърдения, Комисията е изискала и събрала следните доказателства: копие от Споразумение № РД-07-248/09.12.2008 г., приложено с писмo с вх. № КПК-7049-1/26.04.2024 г. на КПК от началника на Регионално управление на образованието (РУО) - С.; заверени копия от Допълнителни споразумения № РД-07-61/02.09.2019 г., № РД-07-95/23.01.2020 г., № РД-07-109/23.04.2020 г., № РД-07-21/09.02.2021 г., № РД-07-28/14.04.2021 г., № РД-07-01/07.02.2022 г., № РД-07-18/23.05.2022 г., № РД-07-41/21.09.2022 г., № РД-07-09/22.02.2023 г. и № РД-07-40/25.08.2023 г., сключени към Трудов договор № РД-07-05 от 20.09.2017 г., Предизвестие за прекратяване на Трудов договор от 10.08.2023 г. и Заповед № РД-09-465/08.09.2023 г. за прекратяване на трудовия договор на М. Л. Я., приложени с писмо с вх. № КПК-1653-7/09.05.2024 г. от директора на ОУ „Н. Прокопиев“ – с. С., в което се съдържа и изрично писмено удостоверение, че в архивите на училището не са налице документи, свидетелстващи разкриването на щатна длъжност „завеждащ административна служба“, както и такива, удостоверяващи обявяването на свободното работно място за длъжността по надлежен ред.
Във връзка с изнесените в сигнала данни, служебно са извършени справки в Регистър БУЛСТАТ, Национална база данни „Население“ (НБД „Население“) и в Регистър на уведомленията за трудовите договори и уведомления за промяна на работодател (РУТДУПР). 

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице с посочени три имена, адрес, електронен адрес и телефон за връзка, като същият е и подписан от подателя.
ОУ „Н. Прокопиев“ – с. С. с код по БУЛСТАТ ********* е юридическо лице -  институция в системата на предучилищното и училищното образование, собственост на Община Т., чието финансиране се осигурява от местния бюджет.
По силата на Споразумение № РД-07-248/09.12.2008 г., сключено между началника на РУО – С. и Таня Яначкова , последната е назначена за директор на ОУ „Н. Прокопиев“ – с. С., считано от 10.12.2008 г.
От извършената справка в НБД „Население“ се установи, че Таня Яначкова  с ЕГН ********** и М. Л. Я. с ЕГН ********** са майка и дъщеря.
От служебна справка в РУТДПР се установи, че М. Л. Я. е назначена на длъжност „завеждащ административна служба“ в ОУ „Н. Прокопиев“ – с. С., считано от 20.09.2017 г., като е изпълнявала длъжността до 11.09.2023 г. От същата справка се установи, че лицето не е заемало друга длъжност в посоченото учебно заведение, включително длъжността „домакин“.
По преписката са приложени 10 /десет/ на брой допълнителни споразумения към Трудов договор № РД-07-05 от 20.09.2017 г., както следва: ДС № РД-07-61/02.09.2019 г., ДС № РД-07-95/23.01.2020 г., ДС № РД-07-109/23.04.2020 г., ДС № РД-07-21/09.02.2021 г., ДС № РД-07-28/14.04.2021 г., ДС № РД-07-01/07.02.2022 г., ДС № РД-07-18/23.05.2022 г., ДС № РД-07-41/21.09.2022 г., ДС № РД-07-09/22.02.2023 г. и ДС № РД-07-40/25.08.2023 г. От съдържанието на посочените се установи, че всяко от тях е сключено към трудовия договор на М. Я., между нея и Таня Яначкова, последната в качеството на представляваща ОУ „Н. Прокопиев“ – с. С.
Предвид различните дати на сключване на всяко от гореизброените, във връзка с предмета на настоящото производство се взеха предвид последните шест от тях, като от подробния анализ на всяко от посочените се установи следното:
· С ДС № РД-07-28/14.04.2021 г. основното месечно трудово възнаграждение на М. Я. от 992 лв. /деветстотин деветдесет и два лева/ е увеличено на 1055 лв. /хиляда петдесет и пет лева/, тоест с 63 лв. /шестдесет и три лева/ или с около 6 % /шест процента/;
· С ДС № РД-07-01/07.02.2022 г. размерът на основното месечно възнаграждение на лицето не е променен, но в същото е обективирана промяна в общия му трудов стаж от 9 на 10 години, на база което е предвидено и увеличение на възнаграждението му с 1 % /един процент/ от размера на отреденото му досега основно месечно трудово възнаграждение;
· С ДС № РД-07-18/23.05.2022 г. основното месечно трудово възнаграждение на М. Я. от 1055 лв. /хиляда петдесет и пет лева/ е увеличено на 1212 лв. /хиляда сто и дванадесет лева/, тоест със 157 лв. /сто петдесет и седем лева/ или с около 15 % /петнадесет процента/;
· С ДС № РД-07-41/21.09.2022 г. основното месечно трудово възнаграждение на М. Я. от 1212 лв. /хиляда сто и дванадесет лева/ е увеличено на 1273 лв. /хиляда двеста седемдесет и три лева/, тоест с 61 лв. /шестдесет и един лева/ или с около 5 % /пет процента/;
· С ДС № РД-07-09/22.02.2023 г. размерът на основното месечно възнаграждение на лицето не е променен, но в същото е обективирана промяна в общия му трудов стаж от 10 на 11 години, на база което е предвидено и увеличение на възнаграждението му с 1 % /един процент/ от размера на отреденото му досега основно месечно трудово възнаграждение;
· С ДС № РД-07-40/25.08.2023 г. основното месечно трудово възнаграждение на М. Я. от е увеличено от 1212 лв. /хиляда сто и дванадесет лева/ на 1400 лв. /хиляда и четиристотин лева/, тоест със 127 лв. /сто двадесет и седем лева/ или с около 10 % /десет процента/.
         Наред с посоченото, по преписката е приложено и копие от Предизвестие за прекратяване на трудов договор, подадено от М. Л. Я. на 10.08.2023 г., в което последната е обективирала желание едностранно да прекрати трудовото си правоотношение с ОУ „Н. Прокопиев“ – с. С., след изтичане на месечен срок от датата на подаването му.
         Със Заповед № РД-09-465/08.09.2023 г. на Таня Яначкова трудовото правоотношение между М. Я. и учебното заведение е прекратено, считано от 11.09.2023 г. В заповедта е определено изплащането на обезщетение за неизползван платен годишен отпуск от 2 /два/ дни в съответен размер, като е упоменато и задължение за лицето да възстанови получената сума за работно облекло, пропорционално изчислена до края на годината в съответен размер.
 
Въз основа на така изяснената фактическа обстановка, Комисията за противодействие на корупцията установи  следното от правна страна:

Сигналът е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
Предвид предмета на настоящото производство, а именно изследването за наличието или липсата на конфликт на интереси, както и с оглед особеностите на настоящия случай, следва да се направят следните няколко уточнения:
До влизане в сила на ЗПК, в качеството си на директор на ОУ „Н. Прокопиев“ – с. С. с код по БУЛСТАТ ********* – бюджетна организация по смисъла на § 1, т. 5 от Допълнителните разпоредби (ДР) на Закона за публичните финанси (ЗПФ), Таня Яначкова  е попадала сред изброените в § 2, ал. 1, т. 3 от ЗПКОНПИ /отм./ лица, съответно за същата са важали всички забрани и ограничения по Глава осма, Раздел втори от ЗПКОНПИ /отм./. След влизането в сила на ЗПК, на 06.10.2023 г., и по силата на самия закон, ръководителите на бюджетна организация по смисъла на § 1, т. 5 от ДР на ЗПФ попадат сред лицата, заемащи публична длъжност по чл. 6, ал. 1, т. 50 от закона, респективно и на основание чл. 13, ал. 1, т. 6 от ЗПК – понастоящем компетентна да се произнесе във връзка с установяването на конфликт на интереси по отношение на Яначкова, в качеството ѝ на директор на  ОУ „Н. Прокопиев“ – с. С., е КПК.
Съгласно чл. 91 от ЗПК производство за установяване на конфликт на интереси се образува в срок до шест месеца от откриването, но не по-късно от три години от извършване на нарушението. Предвид факта, че Таня Яначкова  е дългогодишен директор на ОУ „Н. Прокопиев“ – с. С., изпълняващ длъжност като такъв от 10.12.2008 г., както и предвид обстоятелството, че настоящото производство е образувано на 12.02.2024 г., с Решение № КИ-051/12.02.2024 г. на КПК, следва да се отбележи, че периодът, за който в рамките на последното Комисията може да се произнесе, е периодът след 12.02.2021 г. – три години назад от датата на образуването му.
Наред с това, следва да се отбележи също, че конфликтът на интереси е административно нарушение, което застрашава обществените отношения в сферата на държавното управление, регулира се от административноправни норми, които нямат обратна сила по отношение на същинско правило за поведение. В този смисъл, предвид че ЗПК е в сила от деня на обнародването му в брой 84 на „Държавен вестник“, а именно от 06.10.2023 г., както и предвид установения като релевантен за проверката период, а именно периодът след 12.02.2021 г. – приложимото по настоящото производство материално право във връзка с изследването за наличието или липсата на конфликт на интереси се определя съобразно момента на евентуалното извършване на нарушение, както следва – за евентуални нарушения, извършени до 06.10.2023 г., т. е. при действието на Закона за противодействие на корупцията и за отнемане на незаконно придобитото имущество (ЗПКОНПИ), приложение ще намерят отменените разпоредби по Глава осма, Раздел първи и Раздел втори от същия, а за такива, извършени след посочената дата – действащите към момента разпоредби по Глава осма, Раздел първи и Раздел втори от ЗПК. По отношение на вече осъществените обществени отношения обаче по настоящото производство са приложими само процесуалните норми на действащия ЗПК /обн., ДВ бр. 84 от 06.10.2023 г., в сила от 06.10.2023 г./.
Общият състав на административното нарушение конфликт на интереси както по смисъла на отменената разпоредба на чл. 52 от ЗПКОНПИ /, така и по смисъла на чл. 70 от ЗПК, изисква кумулативното наличие на три материалноправни предпоставки - лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие в полза на този частен интерес.
  Легалните дефиниции на понятието „частен интерес“ се съдържа в чл. 53 от ЗПКОНПИ /отм./, съответно в чл. 71 от ЗПК. Съгласно цитираните разпоредби, частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Облага по смисъла на чл. 54 от ЗПКОНПИ /отм./ е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. Към дефиницията на понятието, в разпоредбата на чл. 72 от ЗПК законодателят е предвидил и материална облага под формата на доход в парични средства, както и нематериална облага, изразяваща се в получаването на глас в полза на избор.
С оглед изложеното, установената в рамките на настоящото производство родственост между Таня и М. Я. - майка и дъщеря, следва да се релевира като пораждаща свързаност помежду им по смисъла на § 1, т. 15, б. „а“ от ДР на ЗПКОНПИ /отм./, респективно по смисъла на § 1, т. 9, б. „а“ от ДР на ЗПК.
Наред с това и предвид вече установения период на настоящата проверка, по производството следва да се вземат предвид и да бъдат обсъдени само онези правомощия, установени като упражнени от Яначкова по отношение на дъщеря ѝ след 12.02.2021 г. Последните се ограничават до сключването на 6 /шест/ на брой допълнителни споразумения, а именно ДС № РД-07-28/14.04.2021 г., ДС № РД-07-01/07.02.2022 г., ДС № РД-07-18/23.05.2022 г., ДС № РД-07-41/21.09.2022 г., ДС № РД-07-09/22.02.2023 г. и ДС № РД-07-40/25.08.2023 г., както и издаването на Заповед № РД-09-465/08.09.2023 г., по силата на която трудовото правоотношение между повереното ѝ училище и М. Я. е прекратено. Всеки един от изброените актове е подписан или издаден в релевантния за проверката период и по времето на действие на отменените разпоредби от ЗПКОНПИ.
Във връзка с горното, от изброените следва да се разграничат ДС № РД-07-01/07.02.2022 г. и ДС № РД-07-09/22.02.2023 г., в които е обективирана промяна в общия трудов стаж на М. Я., на база което е предвидено и увеличение на възнаграждението ѝ с 1 % /един процент/ за всяка прослужена година, но размерът на основното ѝ месечно възнаграждение реално не е променен. Според интензивността на правното им действие същите имат удостоверителна сила, тъй като само удостоверяват официално едно фактическо положение - прираст на трудовия стаж на лицето. Същите не създават предпоставки и не водят пряко до облага за М. Я. В този смисъл и не биха могли да се характеризират като упражнени от Таня Яначкова правомощия в частен интерес, доколкото не е налице обективна корелация между упражненото от същата правомощие и настъпването на евентуална облага за свързаното лице, което налага извод за липсата на конфликт на интереси за Яначкова.
По отношение на останалите допълнителни споразумения, по силата на които неколкократно и с различен процент Яначкова е увеличила размера на основното месечно трудово възнаграждение на дъщеря си, а именно ДС № РД-07-28/14.04.2021 г., ДС № РД-07-18/23.05.2022 г., ДС № РД-07-41/21.09.2022 г. и ДС № РД-07-40/25.08.2023 г., следва да се вземе предвид следното:
Заеманата от М. Л. Я. длъжност в управляваното от майка ѝ ОУ „Н. Прокопиев“ – с. С., а именно длъжността „завеждащ административна служба“, е непедагогическа такава, тъй като не предполага функции, свързани с обучението, възпитанието, социализацията и подкрепата за личностно развитие на децата и учениците, съгласно чл. 3 от Наредба № 4 от 20.04.2017 г. за нормиране и заплащане на труда (Наредба № 4).
В тази връзка следва да се отбележи, че ДС № РД-07-28/14.04.2021 г., ДС № РД-07-18/23.05.2022 г., ДС № РД-07-41/21.09.2022 г. и ДС № РД-07-40/25.08.2023 г. са сключени между лицата след сключването на съответните анекси към Колективен трудов договор за системата на предучилищното и училищното образование (КТД) № Д01-197 от 17.08.2020 г. и КТД № Д01-265/06.12.2022 г., сключени между министъра на образованието и науката, като представляващ Министерството на образованието и науката, представители на Съюза на работодателите в системата на народната просвета в България (СРСНПБ) и представители на Синдиката на българските учители (СБУ). Хронологично се касае за Анекси № Д01-342/07.12.2020 г., № Д01-44/31.03.2022 г. и № Д01-157/20.07.2022 г., сключени към КТД № Д01-197 от 17.08.2020 г., както и Анекс № Д01-192/10.08.2023 г., сключен към КТД № Д01-265/06.12.2022 г. Всеки от изброените предвижда съответни увеличения на възнаграждението на ангажираните в сферата на училищното и предучилищното образование работници и служители – както на педагогическия, така и непедагогоческия персонал. Предвиденото увеличение е определено с конкретен процент, но само по отношение на своя минимум, респективно анексите не предвиждат максимум на увеличението на възнаграждението.
Във връзка с горното, в рамките на настоящото производство и при подробния анализ на сключените между Таня Яначкова и М. Я. – нейна дъщеря и свързано с нея лице по смисъла на § 1, т. 15, б. „а“ от ДР на ЗПКОНПИ /отм./, респективно по смисъла на § 1, т. 9, б. „а“ от ДР на ЗПК, Допълнителни споразумения № РД-07-28/14.04.2021 г., № РД-07-18/23.05.2022 г., № РД-07-41/21.09.2022 г. и № РД-07-40/25.08.2023 г., категорично се установи, че приложеният процент на увеличението варира около предвидения в съответните анекси минимален такъв, като конкретно определеният в ДС № РД-07-28/14.04.2021 г. е дори значително по-нисък от минималния, определен в Анекси № Д01-342/07.12.2020 г. към КТД № Д01-197 от 17.08.2020 г.
Така установената линия на поведение на Таня Яначкова сама по себе си изключва каквато и да е привилегированост по отношение на нейната дъщеря и свързано с нея лице, а в този смисъл не би могло да се обоснове каквото и да е проявление на водещ до облага частен интерес. Наред с това обаче следва да се вземе предвид и обстоятелството, че посочените КТД и сключените към тях анекси са такива, които на първо място създават права за широк кръг лица – всички трудово ангажирани в сферата на предучилищното и училищното образование. На следващо място, в качеството си на директор на ОУ „Н. Прокопиев“ – с. С., Яначкова не е самостоятелна страна както по посочените КТД, така и по сключените към същите анекси, респективно определените в тях увеличения на възнаграждението по никакъв начин не зависят пряко от нейната субективна преценка и волята й. Не на последно място, една от страните по гореизброените е именно министърът на образованието и науката, в качеството му на представляващ Министерството на образованието и науката, което от своя страна предполага наличието на една висша юрисдикция, а именно тази на изпълнителната власт.
Предвид гореизложеното, следва да се отбележи, че упражнените от Яначкова правомощия по служба, касаещи увеличението на възнаграждението на нейната дъщеря и свързано с нея лице, се свеждат до подписването на конкретните допълнителни споразумения, при което Яначкова е разполагала само със субективна преценка да определи максимума на процентното съотношение на увеличението. В рамките на настоящото производство обаче безспорно се установи, че същата е определила увеличението в размер около вече отредения минимум, но дори и под него. Така установените действия на Яначкова категорично не водят до каквото и да е съмнение за липсата на безпристрастност и обективност при изпълнение на правомощията ѝ по служба, съответно напълно изключват възможността да са били повлияни от наличието на частен интерес, водещ до облага за свързаното с нея лице. Липсата на частен интерес в този смисъл напълно изключва наличието на конфликт на интереси по отношение на Яначкова във връзка със сключването на  ДС № РД-07-28/14.04.2021 г., ДС № РД-07-18/23.05.2022 г., ДС № РД-07-41/21.09.2022 г. и ДС № РД-07-40/25.08.2023 г., по силата на които е увеличено възнаграждението на М. Л. Я. – нейна дъщеря и свързано с нея лице.
Наред с изложеното, издадената от Яначкова Заповед № РД-09-465/08.09.2023 г. за прекратяване на трудовия договор на М. Л. Я. също не носи каквото и да е съмнение за наличието на упражнено в частен интерес правомощие, доколкото същата отново не води до облага за свързаното лице, а единствено гарантира неговия набор от права във връзка с полагането на труд, което следва да бъде единствено и само доброволно. Семантичните основи на думата “доброволно” показват свободен избор на дейност, която едно лице изцяло приема да осъществи, същото предполага и правото на лицето да прекрати правоотношението, по което извършва тази дейност, респективно полага труд. В този смисъл и при наличието на законовото си право, закрепено в разпоредбата на чл. 326, ал. 1 от Кодекса на труда, М. Я. е изразила своята свободна воля да прекрати трудово си правоотношение с ОУ „Н. Прокопиев“ – с. С. Изложеното налага безспорен извод, че по отношение на Таня Яначкова, в качеството ѝ на директор на учебното заведение, не е налице конфликт на интереси и във връзка с издаването на Заповед № РД-09-465/08.09.2023 г.
Съобразно разпоредбата на чл. 90, ал. 5 от ЗПК, Комисията прави своите изводи за наличието или липсата на конфликт на интереси на база доказателства, събрани по реда на Административнопроцесуалния кодекс (АПК), а в случая от събраните такива не се установи наличието на всички изискуеми материалноправни предпоставки от общия състав на административното нарушение конфликт на интереси  както по смисъла на чл. 52 от ЗПКОНПИ /отм./, така и по смисъла на чл. 70 от ЗПК, поради липсата на частен интерес.
Предвид изложеното и на основание чл. 92, ал. 1 и ал. 2 от ЗПК във вр. § 7, ал. 2 от ПЗР на ЗПК, Комисията за противодействие на корупцията

                                                               РЕШИ:

     НЕ УСТАНОВЯВА конфликт на интереси по отношение на Таня Яначкова  с ЕГН **********, в качеството ѝ на директор на ОУ „Н. Прокопиев“ – с. С., общ. Т., а в това и качество - лице, заемащо публична длъжност по смисъла на чл. 6, ал. 1, т. 50 от ЗПК, във връзка със сключването на ДС № РД-07-28/14.04.2021 г., ДС № РД-07-01/07.02.2022 г., ДС № РД-07-18/23.05.2022 г., ДС № РД-07-41/21.09.2022 г., ДС № РД-07-09/22.02.2023 г. и ДС № РД-07-40/25.08.2023 г., както и във връзка с издаването на Заповед № РД-09-465/08.09.2023 г., поради липсата на частен интерес.

  Препис от решението да се изпрати на Окръжна прокуратура - С., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси, както и с оглед правомощията му по надзор за законност на административните актове.

               КОМИСИЯ:

               ЗАМЕСТНИК-ПРЕДСЕДАТЕЛ:….………………/АНТОНСЛАВЧЕВ/

               ЧЛЕН:……………................….…................./АНТОАНЕТА ЦОНКОВА/

               ЧЛЕН:……………..........................…………..…..…./ПЛАМЕН ЙОЦОВ/


               







